Τον δικό του «Σιδερένιο Θρόνο» στα 1.260 μέτρα υψόμετρο, έφτιαξε ο Μορφωτικός και Πολιτιστικός Σύλλογος Παύλιανης στην Οίτη, για την πρεμιέρα της 8ης σεζόν του Game of Thrones.

Όπως αναφέρει ο Σύλλογος, η ιστορία του «δικού του» Game Of Thrones ξεκινά πριν αρκετό καιρό, όταν η νεολαία του χωριού, ζήτησε να κατασκευάσουν το σήμα κατατεθέν της σειράς που έχει γίνει εμμονή σε όλο τον κόσμο.

Ο Σύλλογος, αν και επρόκειτο για ένα μεγαλεπήβολο και μακρινό σχέδιο, ξεκίνησε με άκρα μυστικότητα έναν αγώνα δρόμου προκειμένου να κάνει το όνειρο της νεολαίας του χωριού, πραγματικότητα.



Κάτοικοι, φίλοι, επισκέπτες, γιαγιάδες και παππούδες, προσέφεραν από το υστέρημά τους για την αγορά των υλικών και δύο χρόνια μετά, το εγχείρημα ξεκίνησε.

Οι λάτρεις της σειράς ανέλαβαν να μας κατευθύνουν με φωτογραφικό υλικό και όλες τις απαραίτητες πληροφορίες και έτσι κάτω από άκρα μυστικότητα ξεκίνησε η κατασκευή του.



Για τον σιδερένιο θρόνο χρειάστηκαν 300 kg σίδερο, 250 kg σιδερένιες λάμες, 30 kg ξύλο, 10 kg μπογιές, 10 kg τσιμέντο και 800 ώρες δουλειάς.

Η κατασκευή ολοκληρώθηκε στις 10 Απριλίου 2019 ενώ για τη μεταφορά του στα 1.260 μέτρα υψόμετρο, στην άκρη ενός χωραφιού, επιστρατεύτηκε ένα αγωνιστικό off road όχημα 4Χ4, ένας θαρραλέος οδηγός και πολλά χέρια προκειμένου να σηκώσουν την 700 κιλών κατασκευή.

«Ο σιδερένιος Θρόνος, δημιουργήθηκε μετά την διαταγή που έδωσε ο Αίγκον ο Κατακτητής, στον Δράκο του, Βαλέριον, να λιώσει με την καυτερή του ανάσα χίλια σπαθιά των ηττημένων εχθρών του κατά τη διάρκεια του Πολέμου της Κατάκτησης (War of Conquest).

Στον σιδερένιο Θρόνο, κάθεται ο Βασιλιάς των Andals και των πρώτων Ανθρώπων και από σήμερα θα στέκει επιβλητικός στην κορυφή του κόσμου, στην Παύλιανη» αναφέρει στην ανακοίνωσή του ο Σύλλογος.

Με πληροφορίες από pavliani.info